

**ΔΕΛΤΙΟ ΤΥΠΟΥ**

**Επιχειρηματική αποστολή**

**ENTERPRISE GREECE, ΕΒΕΑ, ΣΕΒ και ΣΕΒΕ στη Λευκωσία**

**Αθήνα, 27 Μαρτίου 2025** |Η Enterprise Greece, το ΕΒΕΑ, ο ΣΕΒ και ο ΣΕΒΕ, σε συνεργασία με την Ομοσπονδία Εργοδοτών & Βιομηχάνων Κύπρου (ΟΕΒ), με την υποστήριξη του  Υπουργείου Ενέργειας, Εμπορίου και Βιομηχανίας της Κύπρου και της Πρεσβείας της Ελλάδας στην Κύπρο, υπό την αιγίδα της Πρεσβείας της Κυπριακής Δημοκρατίας στην Αθήνα, πραγματοποίησαν επιχειρηματική αποστολή στη Λευκωσία, από την Τρίτη 11 έως την Πέμπτη 13 Μαρτίου 2025.

Στην επιχειρηματική αποστολή συμμετείχαν **21** ελληνικές εξαγωγικές εταιρίες από τους κλάδους της τεχνολογίας, των τροφίμων και ποτών, της βιομηχανίας, των κατασκευών κλπ. οι οποίες πραγματοποίησαν περισσότερες από **170** επιχειρηματικές συναντήσεις με κυπριακές εταιρείες και δημόσιους φορείς.

Η Κύπρος είναι σημαντικός εμπορικός εταίρος της Ελλάδας. Οι δύο χώρες έχουν ισχυρούς οικονομικούς και εμπορικούς δεσμούς, οι οποίοι ενισχύονται από την κοινή γλώσσα και την πολιτιστική τους κληρονομιά. Η Ελλάδα είναι ένας από τους κύριους προμηθευτές αγαθών και υπηρεσιών στην Κύπρο, ενώ εξίσου υψηλές είναι και οι εξαγωγές κυπριακών προϊόντων προς τη χώρα μας. Οι τομείς του τουρισμού, των υπηρεσιών και της ναυτιλίας είναι ιδιαίτερα αναπτυγμένοι και συμβάλλουν στην ενίσχυση των εμπορικών σχέσεων μεταξύ των δύο χωρών. Επιπλέον, η Κύπρος λειτουργεί και ως πύλη εισόδου για ελληνικές επιχειρήσεις που επιθυμούν να επενδύσουν σε άλλες χώρες της Μέσης Ανατολής και της Αφρικής.

Ο Υφυπουργός Εξωτερικών, αρμόδιος για την Οικονομική Διπλωματία και Εξωστρέφεια, κ. Τάσος Χατζηβασιλείου, μαζί με τον Γενικό Γραμματέα Διεθνών και Οικονομικών Σχέσεων και Πρόεδρο της Enterprise Greece, κ. Δημήτρη Σκάλκο, επισκέφτηκαν την Κύπρο, στις 11 και 12 Μαρτίου 2025 και συμμετείχαν στις εργασίες του Business Forum. Επίσης συναντήθηκαν με τα μέλη της ελληνικής αποστολής κατά τη διάρκεια εκδήλωσης δικτύωσης που διοργάνωσε ο Πρέσβης της Ελλάδας στην Κύπρο, κ. Ιωάννης Παπαμελετίου.

To επιχειρηματικό forum Ελλάδας – Κύπρου και οι επιχειρηματικές συναντήσεις πραγματοποιήθηκαν στις 12 Μαρτίου, με τις ομιλίες του Υφυπουργού Εξωτερικών, κ. Τάσος Χατζηβασιλείου, του Γενικού Γραμματέα Διεθνών και Οικονομικών Σχέσεων του Υπουργείου Εξωτερικών και Προέδρου της Enterprise Greece, κ. Δήμητρη Σκάλκου, του Πρέσβη & Γενικού Διευθυντή στο Υπουργείο Εξωτερικών της Κύπρου, κ. Ανδρέα Σ. Κακουρή, την Ανώτερη Λειτουργό στο Υπουργείο Ενέργειας, Εμπορίου και Βιομηχανίας Κύπρου, κα Ελευθερία Ιωάννου, τον Πρόεδρο του OEB, κ. Αντώνιος Αντωνίου, την Α΄ Αντιπρόεδρο του EBEA, κα Σοφία Κουνενάκη Εφραίμογλου, τη Διευθύντρια Διεθνών Σχέσεων του ΣΕΒ, κα Βίκυ Μακρυγιάννη, και τον Εκτελεστικό Αντιπρόεδρο του ΣΕΒΕ.

κ. Παναγιώτη Χασάπη.

Ο Γενικός Γραμματέας Διεθνών Οικονομικών Σχέσεων και Εξωστρέφειας του Υπουργείου Εξωτερικών και Πρόεδρος της Enterprise Greece, κ. Δημήτρης Σκάλκος, δήλωσε: «*Οι άριστες πολιτικές σχέσεις καθώς και οι άρρηκτοι ιστορικοί και πολιτιστικοί δεσμοί Ελλάδας και Κύπρου αποτελούν τη βάση για την περαιτέρω ενίσχυση της οικονομικής μας συνεργασίας. Σε αυτό το πλαίσιο προωθούνται συνεργασίες στους τομείς της τεχνολογίας, της ενέργειας, του βιώσιμου τουρισμού, των υπηρεσιών, των κατασκευών και της αγροδιατροφής με στόχο την ενίσχυση των εμπορικών και επενδυτικών σχέσεων και τη δημιουργία νέων ευκαιριών για τους πολίτες των δύο κρατών*».

H κα Σοφία Κουνενάκη Εφραίμογλου, Α΄ Αντιπρόεδρος του ΕΒΕΑ, δήλωσε: «*Οι διαχρονικά ισχυροί και αδελφικοί δεσμοί Ελλάδας και Κύπρου αποτελούν θεμέλιο σταθερότητας και ασφάλειας σε μια περίοδο παγκόσμιας αβεβαιότητας. Αυτοί οι δεσμοί αποτυπώνονται και στον επιχειρηματικό τομέα, με περισσότερες από 1.500 ελληνικές επιχειρήσεις να δραστηριοποιούνται στην Κύπρο και την Ελλάδα να αποτελεί σημαντικό προορισμό κυπριακών προϊόντων. Πέρα από τους παραδοσιακούς τομείς συνεργασίας, όπως ο τουρισμός, το εμπόριο και τα τρόφιμα, αναδύονται νέες δυναμικές προοπτικές στους τομείς της πανεπιστημιακής εκπαίδευσης, της ενέργειας, των κατασκευών, της ναυτιλιακής τεχνολογίας και υπηρεσιών, της υγείας και της υψηλής τεχνολογίας, τις οποίες αξίζει να διερευνήσουμε. Ως ΕΒΕΑ, παραμένουμε αφοσιωμένοι στην ενίσχυση των επιχειρηματικών σχέσεων μεταξύ Ελλάδας και Κύπρου, διατηρώντας σταθερή επικοινωνία με επιχειρηματικούς και θεσμικούς φορείς. Συμμετέχουμε ενεργά στην υλοποίηση και επέκταση της Διακρατικής Συμφωνίας Ελλάδας-Κύπρου για την Έρευνα, την Καινοτομία και την Επιστημονική Συνεργασία. Η σημερινή επιχειρηματική αποστολή αποτελεί ένα ακόμη ουσιαστικό βήμα για την ενίσχυση των εμπορικών μας δεσμών και τη δημιουργία νέων ευκαιριών συνεργασίας*».

H κα Βίκυ Μακρυγιάννη, Διευθύντρια Διεθνών Σχέσεων του ΣΕΒ, δήλωσε: «*Το ενδιαφέρον για συμμετοχή στην αποστολή αυτή ήταν πολύ μεγάλο, σε βαθμό που υπερέβαινε τις δυνατότητες μίας μόνο επιχειρηματικής αποστολής. Αυτό αδιαμφισβήτητα αποτελεί απόδειξη του ενδιαφέροντος που έχουν οι ελληνικές επιχειρήσεις για εμπορική συνεργασία με τις κυπριακές. Η Κύπρος, είναι ένας από τους σημαντικότερους εμπορικούς εταίρους της Ελλάδας στην περιοχή της Μεσογείου. Η αυξητική τάση των διμερών εμπορικών μας σχέσεων, αποδεικνύει έμπρακτα πως υπάρχουν μεγάλα περιθώρια για περαιτέρω ενίσχυση, ενώ οι σχέσεις εμπιστοσύνης μεταξύ του επιχειρηματικού κόσμου των δύο χωρών, διαδραματίζουν σπουδαίο ρόλο προς την κατεύθυνση αυτή. Αυτό που λείπει, είναι οι συνέργειες μεταξύ των δύο επιχειρηματικών κοινοτήτων σε έργα τρίτων χωρών, με ανταλλαγή βέλτιστων πρακτικών και τεχνογνωσίας. Μάλιστα, οι γεωστρατηγικές εξελίξεις στην περιοχή μας είναι τόσο σημαντικές που οι συνεργασίες αυτές, θα έπρεπε να είναι ήδη εδραιωμένες*».

 Ο Εκτελεστικός Αντιπρόεδρος του ΣΕΒΕ-Συνδέσμου Εξαγωγέων, κος. Παναγιώτης Χασάπης, στην ομιλία του, τόνισε τη σημαντική δυναμική που παρουσιάζει η εμπορική συνεργασία Ελλάδας-Κύπρου. Όπως ανέφερε, οι εξαγωγές για το 2024 ανήλθαν σε €3,31 δισ., ενώ οι εισαγωγές από την Κύπρο διαμορφώθηκαν στα €600,8 εκατ., με μείωση -3,9% σε σχέση με το προηγούμενο έτος. Το εμπορικό ισοζύγιο παρουσίασε θετική πορεία, φτάνοντας τα €2,71 δισ., με αύξηση 1,3% σε σχέση με το 2023. Ο κ. Χασάπης υπογράμμισε επίσης ότι η Κύπρος αποτελεί στρατηγικό εμπορικό εταίρο για την Ελλάδα, προσφέροντας σημαντικές ευκαιρίες για ελληνικές επιχειρήσεις, ιδιαίτερα στους τομείς της ενέργειας, των κατασκευών και της τεχνολογίας. Στον τομέα της ενέργειας, οι εξαγωγές ορυκτών καυσίμων και προϊόντων διύλισης ανήλθαν σε €801,5 εκατ., ενώ στον τομέα της τεχνολογίας οι εξαγωγές ηλεκτρικών συσκευών και εξοπλισμού έφτασαν τα €336,5 εκατ., καλύπτοντας το 10,2% του συνόλου. Επιπλέον, αναφέρθηκε στη δυναμική του τομέα των υπηρεσιών, όπου η Κύπρος διακρίνεται, δημιουργώντας πρόσφορο έδαφος για ανάπτυξη νέων συνεργασιών. Ολοκληρώνοντας την ομιλία του, ο κ. Χασάπης διαβεβαίωσε πως ο ΣΕΒΕ παραμένει αρωγός στις προσπάθειες των ελληνικών επιχειρήσεων για ενίσχυση της παρουσίας τους στην κυπριακή αγορά, ευχόμενος καλή επιτυχία στις διαπραγματεύσεις και τις επιχειρηματικές επαφές τους.

Η Eurobank, ως περιφερειακός τραπεζικός όμιλος με παρουσία στην Ελλάδα αλλά και στην Κύπρο, συμμετείχε στην ελληνική επιχειρηματική αποστολή, στηρίζοντας ενεργά την πρωτοβουλία που προάγει την επιχειρηματική εξωστρέφεια, πεδίο που αποτελεί στρατηγική προτεραιότητα για την Τράπεζα μέσω και της βραβευμένης πλατφόρμας διεθνούς εμπορίου, Exportgate. Την Τετάρτη 12 Μαρτίου, η Τράπεζα παρέθεσε δείπνο για τα μέλη της επιχειρηματικής αποστολής, με προσκεκλημένο τον Υπουργό Ενέργειας, Εμπορίου & Βιομηχανίας της Κύπρου, κ. Γιώργο Παπαναστασίου, ο οποίος είχε την ευκαιρία να ανταλλάξει απόψεις με τους εκπροσώπους των ελληνικών επιχειρήσεων που συμμετείχαν στο δείπνο. Την Πέμπτη 13 Μαρτίου, πραγματοποιήθηκε συνάντηση εργασίας στα γραφεία της Eurobank Cyprus, μεταξύ των μελών της ελληνικής αποστολής, εκπροσώπων του Οργανισμού Ιnvest Cyprus και στελεχών του Ομίλου Eurobank.

Στην αποστολή συμμετείχαν εκπρόσωποι από τις ακόλουθες ελληνικές επιχειρήσεις:

|  |
| --- |
| 1. DP PUMPS
2. ELNOVIS ELECTRICAL
3. EPAPHY
4. GIATRAS - FRESH QUALITY MEAT
5. HELLENIC FINE OILS
6. HOBSIDO TECHNOLOGY
7. ILT LOGISTICS
8. INDEAVOR HELLAS
9. KAMARIDIS GLOBALWIRE
10. KAPTAIN
11. KATSAOUNIS BROS
12. KIBO CABINS
13. METHYMNAEOS WINNERY
14. MYLOI RODIAS
15. POBUCA
16. PORTOKALIDIS FAMILY
17. PRISMA ELECTRONICS
18. SOFTWEB
19. SYNTHETICA
20. TEREC
21. ZANAE
 |

**Enterprise Greece**

Η Εταιρεία Enterprise Greece (Ελληνική Εταιρεία Επενδύσεων και Εξωτερικού Εμπορίου Α.Ε.) είναι ο αρμόδιος εθνικός φορέας, υπό την εποπτεία του Υπουργείου Εξωτερικών, για την προσέλκυση επενδύσεων στην Ελλάδα και την προώθηση των εξαγωγών, με στόχο να προβάλλει τη χώρα ως ελκυστικό επενδυτικό προορισμό και να προωθεί τα ανταγωνιστικά εξαγωγικά προϊόντα και υπηρεσίες της Ελλάδας.

**Περισσότερες Πληροφορίες για συντάκτες:**

ENTERPRISEGREECE | Γραφείο Τύπου– 210 3355705, Χρήστος Ρουμελιώτης c.roumeliotis@eg.gov.gr